PATVIRTINTA

Lietuvos zoologijos sodo direktoriaus

2021 m. rugsėjo 3 d. įsakymu Nr. V-61

**LOBISTINĖS VEIKLOS PRIEŽIŪROS LIETUVOS ZOOLOGIJOS SODE TVARKOS APRAŠAS**

**I SKYRIUS**

**BENDROSIOS NUOSTATOS**

1. Lobistinės veiklos priežiūros Lietuvos zoologijos sodo tvarkos aprašas (toliau – Aprašas) nustato Lietuvos zoologijos sodo (toliau – LZS) darbuotojų, dirbančių pagal darbo sutartis (toliau – darbuotojai), atžvilgiu vykdytos lobistinės veiklos deklaravimo bei priežiūros LZS tvarką.

2. Apraše vartojamos sąvokos suprantamos taip, kaip jos apibrėžtos Lietuvos Respublikos lobistinės veiklos įstatyme.

**II SKYRIUS**

**LOBISTINĖS VEIKLOS DEKLARAVIMAS**

3. Darbuotojų atžvilgiu vykdytą lobistinę veiklą Lobistinės veiklos įstatymo ir Aprašo nustatyta tvarka privalo deklaruoti darbuotojas, kurie pagal jiems suteiktas pareigines funkcijas dalyvauja rengiant, svarstant įstatymų ir poįstatyminių teisės aktų projektus ir juos priimant, (toliau – Deklaruojantis asmuo).

4. Deklaruojantis asmuo privalo deklaruoti jo atžvilgiu vykdytą lobistinę veiklą dėl kiekvieno teisės akto projekto ne vėliau kaip per septynias dienas nuo lobistinės veiklos dėl konkretaus teisės akto projekto pradžios (žodinio ar rašytinio (taip pat ir elektroninėmis priemonėmis) teisės akto projekto nuostatų aptarimo su lobistu).

5. Deklaruojantis asmuo, deklaruodamas jo atžvilgiu vykdytą lobistinę veiklą, užpildo Aprašo priede nurodytą asmens, kurio atžvilgiu vykdyta lobistinė veikla, deklaraciją (toliau – Deklaracija) ir šią Deklaraciją per dokumentų valdymo sistemą DVS pateikia susipažinti tiesioginiam vadovui, direktoriui ir Administravimo skyriaus vedėjui.

6. Jei Deklaruojančiam asmeniui nėra žinoma visa informacija, kuri turi būti nurodoma Deklaracijoje, Deklaruojantis asmuo turi nurodyti tik tą informaciją, kuri jam yra žinoma ir (arba) viešai skelbiama VTEK interneto svetainėje nurodytame lobistų sąraše.

7. Deklaracijos registruojamos ir saugomos laikantis Lietuvos vyriausiojo archyvaro priimtų teisės aktų, reglamentuojančių dokumentų valdymą, reikalavimų ir kitų teisės aktų, kuriuose reglamentuojamas dokumentų valdymas Valstybės tarnybos departamente.

8. Deklaracijos duomenys nėra viešai skelbiami.

**III SKYRIUS**

**DARBUOTOJŲ, KURIEMS LOBISTINE VEIKLA SIEKIAMA DARYTI ĮTAKĄ, PAREIGOS**

9. Darbuotojams, kuriems lobistine veikla siekiama daryti įtaką, draudžiama iš lobistų priimti dovanas ar kitokį atlygį.

10. Darbuotojai, kuriems lobistine veikla siekiama daryti įtaką, privalo:

10.1. laiku ir tinkamai deklaruoti jų atžvilgiu vykdomą lobistinę veiklą;

10.2. informuoti žodžiu ar elektroniniu paštu savo tiesioginį vadovą apie kiekvieną planuojamą susitikimą su lobistu ir susitikti su lobistu tik gavus tiesioginio vadovo leidimą. Pasibaigus susitikimui, pateikti tiesioginiam vadovui informaciją apie įvykusį pokalbį;

10.3. priimti kvietimus į lobistų organizuojamus renginius tik įvertinus, ar toks susitikimas nesukels interesų konflikto rizikos ir nekels abejonių dėl Valstybės tarnybos departamento veiklos skaidrumo;

10.4. atsisakyti lobistų asmeninių kvietimų susitikti su lobistais, lobistinės veiklos užsakovais, lobistinės veiklos naudos gavėjais ir jų atstovais po darbo valandų neoficialioje aplinkoje (kavinėse, restoranuose ar kt.);

10.5. pateikti lobistui informaciją, kurios jis prašo, kurią jis turi teisę gauti ir kuri numatyta Lobistinės veiklos įstatymo 4 straipsnio 1 dalyje, laikantis Lietuvos Respublikos teisės gauti informaciją iš valstybės ir savivaldybių institucijų ir įstaigų įstatyme nustatytos tvarkos ir terminų;

10.6. kviesti lobistą dalyvauti rengiamuose susitikimuose, posėdžiuose, pasitarimuose dėl įstatymo ar poįstatyminio teisės akto projekto;

10.7. teikti informaciją lobistui tik turint įgaliojimą tai daryti ir laikantis asmens duomenų ir konfidencialumo apsaugos reikalavimų;

10.8. pranešti nedelsiant apie neteisėtą lobistinę veiklą (pvz.: lobistinę veiklą vykdo į lobistų sąrašą neįrašytas asmuo, lobistas vienu metu atstovauja priešingų interesų turintiems lobistinės veiklos užsakovams ir kt.) ar lobisto pažadus atsilyginti, ar bandymą teikti dovanas ar kitokį atlygį už priimtą ar nepriimtą teisės aktą, administracinį sprendimą Vyriausiosios tarnybinės etikos komisijos (toliau – VTEK) elektroniniu paštu vtek@vtek.lt.

**IV SKYRIUS**

**LOBISTINĖS VEIKLOS DEKLARAVIMO KONTROLĖ**

11. Lobistinės veiklos deklaravimą kontroliuoja Administravimo skyriaus vedėjas, kuris:

11.1. prižiūri, ar darbuotojai laiku ir tinkamai pateikia Deklaracijas;

11.2. konsultuoja darbuotojus dėl Deklaracijų rengimo ir pateikimo;

11.3. tikrina pateiktas Deklaracijas ir nustatęs trūkumų – netikslumų, kilus abejonių dėl nurodytos informacijos tikrumo – ne vėliau nei kitą darbo dieną po Deklaracijos gavimo dienos tarnybiniu elektroniniu paštu nurodo darbuotojui terminą trūkumams pašalinti ir patikslintai Deklaracijai pateikti;

11.4. jeigu yra gauta pagrįstos informacijos apie tai, kad darbuotojas nesilaiko ar netinkamai laikosi Aprašo nustatytos Deklaracijų rengimo ir pateikimo tvarkos, informuoja šį apie Apraše jam nustatytas pareigas;

11.5. jeigu yra gauta pagrįstos informacijos, kad galimai buvo pažeistas Lobistinės veiklos įstatymas, kreipiasi į VTEK;

11.6. VTEK prašymu teikia jai informaciją apie darbuotojų deklaruotą jų atžvilgiu vykdytą lobistinę veiklą;

11.7. konsultuojasi su VTEK dėl tinkamo, laiku atliekamo ir proporcingo Lobistinės veiklos įstatymo įgyvendinimo Valstybės tarnybos departamente.

**V SKYRIUS**

**BAIGIAMOSIOS NUOSTATOS**

12. Darbuotojai, pažeidę Aprašo reikalavimus, traukiami tarnybinėn ar atsakomybėn dėl darbo pareigų pažeidimo Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lobistinės veiklos priežiūros Valstybės tarnybos departamente prie Lietuvos Respublikos vidaus reikalų ministerijos tvarkos aprašo priedas

**VALSTYBĖS TARNAUTOJO AR DARBUOTOJO, KURIO ATŽVILGIU VYKDYTA LOBISTINĖ VEIKLA, DEKLARACIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(valstybės tarnautojo ar darbuotojo pareigos, vardas, pavardė)

\_\_\_\_\_\_\_\_\_\_\_\_\_ Nr. \_\_\_\_\_\_\_\_\_\_\_\_\_\_\_\_\_

(registracijos data)      (registracijos numeris)

\_\_\_\_\_\_\_\_\_\_\_\_\_\_\_\_\_\_\_\_\_\_\_

(sudarymo vieta)

|  |  |  |
| --- | --- | --- |
| 1. | Deklaracijos pateikimo data |  |
| 2. | Lobistinės veiklos pradžios data |  |
| 3. | **Valstybės tarnautojas ar darbuotojas, kurio atžvilgiu vykdyta lobistinė veikla:** |  |
| 3.1. | Vardas ir pavardė |  |
| 3.2. | Darbovietė |  |
| 3.3. | Pareigos |  |
| 3.4. | Elektroninio pašto adresas |  |
| 4. | **Teisės akto, teisės akto projekto, dėl kurio vykdyta lobistinė veikla, pavadinimas:** |  |
| 4.1. | Teisės aktu, teisės akto projektu, dėl kurio vykdyta lobistinė veikla, lobisto norimo pakeisti dalyko trumpas apibūdinimas |  |
| 4.2. | Ar valstybės tarnautojui ar darbuotojui, kuriam lobistine veikla buvo siekiama daryti įtaką, buvo pateiktas konkretus teisės akto projektas ir (arba) siūloma inicijuoti šio teisės akto projekto svarstymą? | Taip / Ne |
| 5. | **Lobistas, lobistinės veiklos užsakovas ir naudos gavėjas:** |  |
| 5.1. | Lobisto vardas, pavardė (kai lobistas fizinis asmuo) arba pavadinimas (kai lobistas juridinis asmuo) ir juridinio asmens vardu lobistinę veiklą vykdančio juridinio asmens dalyvio, valdymo organo nario ar darbuotojo vardas, pavardė |  |
| 5.2. | Lobisto elektroninio pašto adresas |  |
| 5.3. | Lobistinės veiklos užsakovo vardas, pavardė (kai užsakovas fizinis asmuo) ar pavadinimas (kai užsakovas juridinis asmuo) |  |
| 5.4. | Lobistinės veiklos naudos gavėjo vardas, pavardė (kai naudos gavėjas fizinis asmuo) ar pavadinimas (kai naudos gavėjas juridinis asmuo) |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

(pareigų pavadinimas) (parašas) (vardas, pavardė)